CELEX: 62007FN0088
Language: hu
Date: 2007-08-29 00:00:00
Title: F-88/07. sz. ügy: 2007. augusztus 29-én benyújtott kereset – Domínguez González kontra Bizottság

9.2.2008   
            
            
               HU
            
            
               Az Európai Unió Hivatalos Lapja
            
            
               C 37/34
            
         2007. augusztus 29-én benyújtott kereset – Domínguez González kontra Bizottság
   (F-88/07. sz. ügy)
   (2008/C 37/56)
   Az eljárás nyelve: spanyol
   Felek
   
      Felperes: Juan Luís Domínguez González (Girona, Spanyolország) (képviselő: R. Nicolazzi Angelats ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               A Közszolgálati Törvényszék kötelezze az alperest, hogy kártérítés jogcímén fizessen a felperesnek 20 310,68 eurót, amely nem foglalja magában a dologi és személyi károkat, valamint a keresetindítással kapcsolatban felmerült költségeket.
            
         
               —
            
            
               A Közszolgálati Törvényszék kötelezze az alperest a költségek viselésére.
            
         Jogalapok és fontosabb érvek
   A kereset tárgyát annak a kárnak a megtérítése képezi, amely a felperest állítólag a Bizottság 1999. július 20-i határozata következtében érte, amely megszüntette a felperes által az Európai Közösség Humanitárius Segélyek Hivatalával (ECHO) 1999. július 1-jén kötött szerződést, miután a felperes részt vett az e szerződésben előírt orvosi vizsgálaton.
   Keresetének alátámasztására a felperes lényegében a következőkre hivatkozik:
   
               —
            
            
               a szerződés megszüntetése a felperes egészségügyi problémáinak olyan értékelésén alapult, amelyet az újabb vizsgálatok felhasználása nélkül, vagyis a felperes tényleges egészségi állapotának figyelembevétele nélkül végeztek el;
            
         
               —
            
            
               a felperes nem kapott semmilyen választ az egymást követő leveleire, amelyeket az előbb említett hiba kijavítása érdekében az ECHO illetékes munkatársainak küldött;
            
         
               —
            
            
               a Bizottság megsértette a szerződésben foglalt szabályokat, amelyek értelmében a szerződés csak akkor lép hatályba, ha az alkalmazott egészségi állapotáról kedvező értékelés készül;
            
         
               —
            
            
               megsértették a felperes védelemhez való jogát.